Imperativul imediat este protejarea persoanelor aflate în dificultate. Am fost cu toții șocați de drama miilor de migranți care își pun viața în pericol pentru a traversa Mediterana. Ca primă reacție imediată, Comisia a propus un plan de acțiune imediată în zece puncte. Parlamentul European și Consiliul European au sprijinit acest plan, iar statele membre s-au angajat la rândul lor să ia măsuri concrete, în principal pentru a preveni pierderea de noi vieți omenești.

De-a lungul istoriei, oamenii au migrat dintr-un loc în altul. Oamenii încearcă să ajungă pe țărmurile europene din motive diverse și pe căi diverse. Ei caută modalități legale, dar își riscă și viața, pentru a scăpa de opresiunea politică, de război și de sărăcie, precum și în vederea reunificării familiei și în căutarea oportunităților antreprenoriale, a cunoștințelor și a educației. Fiecare persoană care migrează are propria sa poveste. Scenariile eronate și clișeizate tind să se concentreze adesea doar pe anumite tipuri de fluxuri migratorii, ignorând complexitatea inerentă a acestui fenomen, care are impact asupra societății în multe moduri diferite și impune o diversitate de reacții. Prezenta agendă reunește diversele măsuri care ar trebui luate de Uniunea Europeană în prezent, precum și în anii următori, în vederea elaborării unei abordări coerente și cuprinzătoare pentru valorificarea câștigurilor și abordarea provocărilor care derivă din migrație.

Această măsură va reprezenta primul pas către o soluție durabilă. UE are nevoie de un sistem permanent pentru împărțirea între statele membre a responsabilității pentru numărul mare de refugiați și solicitanți de azil. Comisia va înainta până la sfârșitul lui 2015 o propunere legislativă pentru a prevedea un sistem de transfer obligatoriu și pus în aplicare în mod automat pentru distribuirea în UE, atunci când se produce un aflux de masă, a persoanelor care au în mod clar nevoie de protecție internațională. Sistemul va ține cont de eforturile pe care statele membre le-au făcut deja în mod voluntar.

Până la punerea în aplicare a acestor două măsuri, va fi nevoie ca statele membre să facă dovadă de solidaritate și să-și amplifice eforturile pentru a acorda asistență țărilor din prima linie.

O abordare comună privind acordarea de protecție persoanelor strămutate care au nevoie de protecție: relocarea

Pe lângă transferul tuturor persoanelor care se găsesc deja pe teritoriul UE, Uniunea are datoria de a participa la ajutorarea persoanelor strămutate care au în mod clar nevoie de protecție internațională. Aceasta este o responsabilitate comună a comunității internaționale, sarcina de a stabili când cineva nu poate rămâne în propria țară în condiții de siguranță revenindu-i Înaltului Comisar al Organizației Națiunilor Unite pentru Refugiați (ICNUR). Astfel de persoane vulnerabile nu pot fi lăsate în situația de a recurge la rețele infracționale de persoane care introduc ilegal migranți și de traficanți de migranți. Aceștia trebuie să aibă la dispoziție modalități sigure și legale de a ajunge în UE. ICNUR și-a manifestat susținerea pentru un obiectiv de 20 000 de relocări pe an în UE până în 2020 . Unele state membre și-au adus deja o contribuție majoră la eforturile globale de relocare. Altele nu au contribuit însă cu nimic, iar în multe cazuri nici nu își aduc o contribuție de alt fel, sub forma primirii sau acceptării de solicitări de azil ori a participării la finanțarea eforturilor celorlalți.

Până la sfârșitul lunii mai, Comisia va înainta o recomandare prin care se va propune un regim de relocare pentru 20 000 de persoane la nivelul întregii UE. Acest regim va include toate statele membre, fiind bazat pe criteriile de distribuție din anexă, cum ar fi PIB, numărul populației, rata șomajului și numărul de solicitanți de azil și de refugiați relocați din trecut; se va ține cont de eforturile deja depuse de statele membre în mod voluntar. Pentru sprijinirea acestui regim, bugetul UE va furniza finanțare specifică suplimentară în valoare de 50 de milioane EUR în 2015/2016. La nevoie, această măsură va fi urmată de o propunere privind o abordare legislativă obligatorie și cu efect obligatoriu după anul 2016. Pe lângă acest efort comun, Comisia face apel la statele membre să utilizeze posibilitățile existente în cadrul Fondului pentru azil, migrație și integrare și să se angajeze la un număr mai mare de persoane relocate în cadrul programelor lor naționale, finanțarea fiind ajustată în mod rapid.

În plus, statele membre ar trebui să utilizeze integral alte canale legale aflate la dispoziția persoanelor care au nevoie de protecție, inclusiv sponsorizări private/neguvernamentale și permise umanitare, precum și clauze privind reunificarea familiei.

Conlucrarea cu țări terțe pentru abordarea problemei migrației în amonte.

UE poate, de asemenea, să adopte măsuri imediate pentru a interveni în amonte, în regiunile de origine și de tranzit. Comisia și Serviciul European de Acțiune Externă (SEAE) vor conlucra cu țările partenere pentru a adopta măsuri concrete de prevenire a călătoriilor periculoase.

Mai întâi, UE ar trebui să își intensifice sprijinul pentru țările cărora le revine cel mai mare număr de refugiați strămutați. Vor fi înființate sau extinse programe regionale de dezvoltare și protecție, începând cu Africa de Nord și Cornul Africii, și se va dezvolta programul existent din Orientul Mijlociu. În 2015/2016 vor fi disponibile fonduri în valoare de 30 de milioane EUR, care ar urma să fie completate cu contribuții suplimentare din partea statelor membre.

În al doilea rând, până la sfârșitul anului se va înființa în Niger un centru-pilot polivalent. În colaborare cu Organizația Internațională pentru Migrație (OIM), ICNUR și autoritățile nigeriene, centrul se va ocupa cu furnizarea de informații, protecție locală și oportunități de relocare pentru persoanele aflate în dificultate. Existența unor astfel de centre în țările de origine sau de tranzit va contribui la oferirea unei imagini realiste a succesului probabil al călătoriilor migranților și va oferi opțiuni de asistență la repatrierea voluntară a migranților aflați în situație neregulamentară.

În al treilea rând, migrația va deveni o componentă specifică a misiunilor din cadrul politicii de securitate și apărare comune (PSAC) aflate deja în curs de desfășurare în țări ca Niger și Mali, care vor fi consolidate în ceea ce privește gestionarea frontierelor. În toamnă se va organiza în Malta o reuniune la nivel înalt dedicată acestui subiect, cu participarea unor parteneri-cheie, inclusiv a Uniunii Africane, pentru elaborarea unei abordări comune cu țările din zonă care să vizeze cauzele migrației neregulamentare și protecția persoanelor în dificultate, precum și introducerea ilegală de migranți și traficul de migranți.

Aceste activități vor fi strâns legate de inițiative politice de mai mare amploare destinate să promoveze stabilitatea. Deosebit de importante sunt acțiunile desfășurate sub conducerea ÎR/VP ca răspuns la situația din Libia prin care se acordă sprijin deplin eforturilor depuse sub conducerea ONU pentru încurajarea înființării unui guvern de unitate națională. Eforturile constante de rezolvare a crizei din Siria au fost însoțite de asistență umanitară, de stabilizare și de dezvoltare în valoare de 3,6 miliarde EUR, utilizată pe teritoriul Siriei și pentru ajutorarea refugiaților sirieni din țări ca Libanul, Iordania, Turcia și Irakul. Acestea sunt numai câteva dintre crizele politice cele mai evidente care vor avea un impact profund asupra migrației către UE în lunile următoare. Se va acorda o atenție specială și partenerilor noștri estici, Balcanilor de Vest și Asiei, consolidându-se cadrele de cooperare existente.

Utilizarea instrumentelor UE pentru ajutarea statelor membre din prima linie

Se vor face mai multe eforturi pentru a contribui la gestionarea provocării imediate cu care se confruntă statele membre aflate în prima linie a fluxurilor de migranți.

Mai întâi, Comisia va recurge la o nouă abordare de tip „focar”, prin care Biroul European de Sprijin pentru Azil, Frontex și Europol vor colabora pe teren cu statele membre din prima linie pentru identificarea, înregistrarea și amprentarea în scurt timp a imigranților. Activitățile agențiilor se vor completa reciproc. Persoanele care solicită azil vor fi direcționate imediat către o procedură de azil, în cadrul căreia echipele de asistență ale EASO vor ajuta la prelucrarea cât mai rapidă a cazurilor de azil. În cazul persoanelor care nu au nevoie de protecție, Frontex va ajuta statele membre prin coordonarea returnării migranților aflați în situație neregulamentară. Europol și Eurojust vor acorda asistență statelor membre gazdă în ceea ce privește investigațiile destinate să dezmembreze rețelele de persoane care introduc ilegal migranți și de traficanți de migranți.

În al doilea rând, Comisia va mobiliza o sumă suplimentară de 60 de milioane EUR sub formă de finanțare de urgență, inclusiv pentru a sprijini capacitatea de primire și de a oferi asistență medicală migranților din statele membre care fac obiectul unei presiuni deosebite . Este în curs de realizare o evaluare a nevoilor.